REGULAMENTUL (CE) NR. 780/2009 AL COMISIEI
din 27 august 2009
de stabilire a dispozițiilor de punere în aplicare a articolului 28a alineatul (2) al treilea paragraf și a articolului 96 alineatul (2) al treilea paragraf din Regimul aplicabil celorlalți agenți ai Comunităților Europene (RAA)
COMISIA COMUNITĂȚILOR EUROPENE,
având în vedere Regimul aplicabil celorlalți agenți ai Comunităților Europene stabilit prin Regulamentul (CEE, Euratom, CECO) nr. 259/68 al Consiliului (1), în special articolul 28a alineatul (2) al treilea paragraf și articolul 96 alineatul (2) al treilea paragraf,
având în vedere avizul comitetului de experți instituit în temeiul alineatului (2) al articolelor menționate anterior,
întrucât:
(1)
Articolul 28a alineatul (2) al treilea paragraf și articolul 96 alineatul (2) al treilea paragraf din Regimul aplicabil celorlalți agenți ai Comunităților Europene stabilesc condițiile de acordare a unui ajutor de șomaj fostului agent temporar și respectiv fostului agent contractual care nu are un loc de muncă în urma încetării raporturilor de muncă în cadrul unei instituții a Comunităților Europene.
(2)
Comisia trebuie să stabilească dispozițiile necesare pentru punerea în aplicare a alineatului (2) al articolelor menționate anterior.
(3)
Trebuie garantat faptul că fostul agent temporar sau contractual îndeplinește obligațiile prevăzute de legislația pe care o aplică autoritățile competente din localitatea de reședință a fostului agent similar cazului în care ar fi beneficiat de indemnizație de șomaj în temeiul acestei legislații.
(4)
Grija de simplificare a procedurilor trebuie să guverneze relațiile dintre titularii de drepturi și autoritățile administrative, pe de o parte, și relațiile între autoritățile naționale și comunitare, pe de altă parte.
(5)
Consolidarea eficacității cooperării între autoritățile naționale competente în materie de ocupare a forței de muncă și șomaj și Comisie ține în primul rând de schimbul de informații pe cale electronică, în special în cadrul proiectului EESSI (schimb electronic de informații în materie de securitate socială),
ADOPTĂ PREZENTUL REGULAMENT:
Articolul 1
Pentru a beneficia de ajutorul de șomaj prevăzut la articolul 28a alineatul (2) al treilea paragraf și la articolul 96 alineatul (2) al treilea paragraf din Regimul aplicabil celorlalți agenți ai Comunităților Europene (denumit în continuare RAA), fostul agent temporar sau contractual al acestor Comunități, care îndeplinește condițiile stabilite la alineatul (1) al articolelor menționate anterior, trebuie să îndeplinească următoarele formalități:
1.
să prezinte instituției comunitare de care a aparținut o declarație în termen de opt zile de la data încetării raporturilor de muncă în respectiva instituție, în care să precizeze:
(a)
că în urma încetării raporturilor de muncă nu are un loc de muncă;
(b)
că este rezident sau și-a stabilit reședința pe teritoriul unui stat membru al Comunităților;
(c)
localitatea și adresa de reședință;
2.
și
(a)
să se înregistreze ca persoană în căutarea unui loc de muncă la autoritatea de ocupare a forței de muncă competentă din localitatea de reședință, cât mai repede posibil, dar cel târziu în termen de treizeci de zile de la data încetării raporturilor de muncă în cadrul unei instituții comunitare;
(b)
atunci când legislația națională prevede indemnizații de șomaj, să depună o cerere, în vederea obținerii acestora, la serviciul sau instituția competentă din localitatea de reședință, cât mai repede posibil, dar cel târziu în termen de treizeci de zile de la data încetării raporturilor de muncă în cadrul unei instituții comunitare;
3.
în momentul efectuării înregistrării prevăzute la punctul 2 litera (a), să prezinte certificatul pus la dispoziția sa de către instituția comunitară de care a aparținut, autorităților de ocupare a forței de muncă menționate anterior, care completează certificatul de îndată și cel puțin rubrica prin care se atestă înregistrarea persoanei în cauză ca persoană în căutarea unui loc de muncă. Certificatul, al cărui model este anexat la prezentul regulament poate fi înlocuit cu o adresă simplificată, transmisă pe cale electronică, de exemplu, ca urmare a unui acord între Comisie, reprezentând toate instituțiile Comunităților, și autoritățile naționale în cauză;
4.
să transmită imediat certificatul astfel completat instituției comunitare de care a aparținut;
5.
să îndeplinească obligațiile și controalele impuse de legislația aplicată de autoritățile competente din localitatea de reședință în cazul persoanelor care caută un loc de muncă, precum și beneficiarilor indemnizațiilor de șomaj sau a altor ajutoare de aceeași natură;
6.
și
(a)
cu începere din a doua lună calendaristică următoare lunii în care s-a efectuat înregistrarea prevăzută la punctul 2, să prezinte autorităților de ocupare a forței de muncă și, după caz, autorităților de șomaj din localitatea de reședință un certificat, la începutul fiecărei luni, prin care autoritățile să ateste în cel mai scurt timp:
-
dacă este înregistrat ca persoană în căutarea unui loc de muncă și dacă a solicitat să beneficieze de indemnizația de șomaj sau de alte ajutoare de aceeași natură în conformitate cu legislația națională aplicabilă în localitatea de reședință;
-
dacă a răspuns obligațiilor prevăzute la punctul 5;
-
dacă are dreptul la indemnizație de șomaj sau la alte ajutoare de aceeași natură, și dacă este cazul, care este valoarea și durata de acordare a acestora;
(b)
în termen de cincisprezece zile de la data emiterii certificatului prevăzut la litera (a), al cărui model este anexat la prezentul regulament, să transmită certificatul instituției comunitare de care a aparținut care la rândul ei îl transmite imediat Comisiei. Certificatul poate fi înlocuit cu o adresă simplificată, transmisă pe cale electronică, de exemplu, ca urmare a unui acord între Comisie, reprezentând toate instituțiile Comunității, și autoritatea de ocupare a forței de muncă în cauză.
Articolul 2
Fostul agent temporar sau contractual trebuie să informeze imediat instituția de care aparținea și Comisia cu privire la orice modificare în legătură cu situația sa sau a membrilor familiei sale care are incidență asupra aplicării dispozițiilor articolului 28a alineatul (2) al treilea paragraf și articolului 96 alineatul (2) al treilea paragraf din RAA.
Articolul 3
Chiar și în cazul în care a pierdut orice drept la indemnizațiile naționale în temeiul legislației naționale aplicabile, fostul agent temporar sau contractual trebuie să îndeplinească în continuare obligațiile și controalele prevăzute pentru beneficiarul acestor indemnizații pentru a beneficia în continuare de dreptul la ajutorul prevăzut la articolul 28a alineatul (2) al treilea paragraf și la articolul 96 alineatul (2) al treilea paragraf din RAA. În egală măsură, autoritățile competente din localitatea de reședință a fostului agent trebuie să continue să îi impună aceste obligații și controale.
Articolul 4
De fiecare dată când fostul agent temporar sau contractual, după ce a îndeplinit formalitățile prevăzute la articolul 1 într-un stat membru, își stabilește reședința într-un alt stat membru, pe perioada de acordare a ajutorului de șomaj prevăzut la articolul 28a alineatul (4) și la articolul 96 alineatul (4) din RAA, trebuie să se înscrie în termen de cel mult treizeci de zile ca persoană în căutarea unui loc de muncă în țara în care își are noua reședință și trebuie să îndeplinească toate formalitățile enumerate la articolul 1.
Articolul 5
Regulamentul (CECO, CEE, Euratom) nr. 91/88 al Comisiei din 13 ianuarie 1988 de stabilire a dispozițiilor de aplicare a articolului 28a din Regimul aplicabil celorlalți agenți ai Comunităților Europene (2) se abrogă.
Articolul 6
Prezentul regulament intră în vigoare în ziua următoare datei publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 27 august 2009.